## Rješenje kojim se Ivanu Pavloviću, direktoru društva Luka Ploče d.d., Ploče, nalaže prestanak istupanja u javnosti s glasinama i nepreciznim i neprovjerenim informacijama u pogledu javne ponude za povećanje temeljnog kapitala društva Luka Ploče d.d., Ploče, burzovne oznake LKPC-R-A; te se izriče javna opomena

### NN 11/2011 (26.1.2011.), Rješenje kojim se Ivanu Pavloviću, direktoru društva Luka Ploče d.d., Ploče, nalaže prestanak istupanja u javnosti s glasinama i nepreciznim i neprovjerenim informacijama u pogledu javne ponude za povećanje temeljnog kapitala društva Luka Ploče d.d., Ploče, burzovne oznake LKPC-R-A; te se izriče javna opomena

HRVATSKA AGENCIJA ZA NADZOR FINANCIJSKIH USLUGA

233

Na temelju odredbi članka 15. točka 3. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 480. stavak 6. točke 1. i 2. Zakona o tržištu kapitala (»Narodne novine« br. 88/08, 146/08 i 74/09, dalje: ZTK), u postupku redovnog nadzora nad trgovanjem dionicom društva Luka Ploče d.d., Ploče, Trg kralja Tomislava 21, Uprava Hrvatske agencije za nadzor financijskih usluga na sjednici održanoj 20. siječnja 2011. godine donijela je

RJEŠENJE

I. Ivanu Pavloviću, direktoru društva Luka Ploče d.d., Ploče, Trg kralja Tomislava 21, nalaže se prestanak istupanja u javnosti s glasinama i nepreciznim i neprovjerenim informacijama u pogledu javne ponude za povećanje temeljnog kapitala društva Luka Ploče d.d., Ploče, Trg kralja Tomislava 21, burzovne oznake LKPC-R-A.

II. Ivanu Pavloviću se izriče javna opomena.

III. Ovo će se Rješenje objaviti u »Narodnim novinama« i na internetskim stranicama Hrvatske Agencije za nazor financijskih usluga

Obrazloženje

Hrvatska agencija za nadzor financijskih usluga (dalje: Agencija) sukladno članku 341. stavak 2. nadzor nad trgovanjem na uređenom tržištu obavlja u svrhu osiguravanja urednog i pravilnog trgovanja na istom, te s ciljem da utvrdi postoje li na uređenom tržištu od strane sudionika tržišna djelovanja koja predstavljaju zlouporabu. Predmet nadzora iz članka 341. stavak 2. je trgovanje dionicom društva Luka Ploče d.d., Ploče, Trg kralja Tomislava 21, burzovne oznake LKPC-R-A (dalje u tekstu: Luka Ploče), koja je uvrštena na redovito tržište Zagrebačke burze d.d. (dalje u tekstu: ZSE).

Dana 15. prosinca 2010. godine, u »Narodnim novinama« br. 141, objavljen je saziv na Izvanrednu glavnu skupštinu Luka Ploče d.d u kojoj se između ostalog, predviđa, pod točkom 6. donošenje Odluke o povećanju temeljnog kapitala Društva i izdavanju redovnih dionica ulozima u novcu. Prema navedenom prijedlogu, povećanje temeljenog kapitala Izdavatelja provest će se javnom ponudom dionica, uplatom u novcu, u dva kruga (u prvom krugu sudjeluju postojeći dioničari koristeći pravo prvenstva, a u drugom krugu sudjeluju sve osobe sa sjedištem ili prebivalištem u Republici Hrvatskoj), pri čemu će raspon cijene te konačnu cijenu dionica u javnoj ponudi utvrditi Uprava uz suglasnost Nadzornog odbora Izdavatelja, s time da se nove dionice ne mogu izdati za iznos koji je manji od nominalnog iznosa dionice, odnosno 400,00 kuna po dionici.

Osim naprijed navedenih informacija Izdavatelj u svezi predmetnog povećanja temeljnog kapitala nije službeno iznosio nikakve druge informacije.

Međutim, prema podacima s kojima Agencija raspolaže, član Uprave, kapetan Ivan Pavlović, gostujući u siječnju 2011. godine na HRT radiju – radio Dubrovnik, iznio je, u svezi postupka povećanja temeljenog kapitala Izdavatelja, dvije informacije koje nikad ranije nisu objavljene investicijskoj javnosti.

Prva informacija se odnosi na raspon cijene u postupku povećanja temeljenog kapitala – iznesen je raspon cijene od 1.200,00 do 1.500,00 kn za prvi krug upisa; a druga informacije se odnosi na vraćanje novca upisnicima u prvom krugu – izneseno je da će se u slučaju naknadno postizanja niže cijene upisnicima u prvom krugu naknadno vratiti razlika u cijeni.

Nadalje, u tjedniku Bussines.hr od 13. siječnja 2011. godine, na stranici 18. i 19., iznosi se informacija da će raspon cijene u dokapitalizaciji biti između 800 i 1500 kuna po dionici.

Zbog svega navedenog, Agencija je rješenjem klasa: UP/I-451-04/11-27/1, urbroj: 326-321-10-1 od 13. siječnja 2011. godine privremeno obustavila trgovanje predmetnom dionicom, dok javnost ne bude ispravno i točno, u skladu sa zakonskim odredbama, obaviještena o okolnostima pod kojima se namjerava javnom ponudom provesti postupak povećanja temeljnog kapitala društva Luka Ploče d.d.

U naknadnim, na ZSE objavljenim očitovanjima društva Luka Ploče d.d. navodi se, između ostalog da društvo »nije u mogućnosti izvršiti objavu informacija široj investicijskoj javnosti o rasponu cijene, konačnoj cijeni ili pravilima alokacije, jer takvih informacija nema, one će biti utvrđene na način opisan u objavi poziva za Izvanrednu skupštinu, naravno pod uvjetom da Skupština svojom odlukom usvoji takav prijedlog. U tom slučaju potrebne informacije bit će javno objavljene.«

Nadalje, 14. siječnja Agenciji je dostavljeno, i na Zagebačkoj burzi objavljeno, daljnje očitovanje izdavatelja Luka Ploče d.d. u kojemu se Agencija i investicijska javnost obavještavaju o tijeku i postupku planiranog povećanja temeljnog kapitala društva. U očitovanju se navodi, između ostalog, da »Republika Hrvatska kao kontrolni dioničar Društva ostvaruje svoja dioničarska prava u Društvu Luka Ploče d.d. kroz Glavnu skupštinu odnosno Nadzorni odbor Društva, uključujući i prevladavajući utjecaj na uvjete i provedbu namjeravanog povećanja kapitala.«

Isto tako, navode se i pravne i fizičke osobe koji kao financijski i pravni savjetnici Izdavatelja tijekom namjeravanog povećanja temeljnog kapitala, i to Raiffeisenbank Austria d.d., Zagreb, Petrinjska 59, i Quaestus savjetovanje d.o.o., Zagreb, Ilica 1a, kao i pravne savjetnike, odvjetničko društvo Mamić Perić Reberski Rimac d.o.o., Zagreb, Radnička c. 80, u svrhu osiguranja tržišno optimalne, transparentne i zakonite provedbe namjeravanog povećanja temeljnog kapitala.

Nadalje, u istom očitovanju Izdavatelj navodi da »Izričito i odgovorno naglašava kako u ovom trenutku ne postoji nikakva formalna niti neformalna odluka koja bi na bilo koji način određivala eventualni raspon cijene, konačnu cijenu niti bilo koje druge konkretne elemente vezane uz financijske uvjete stjecanja dionica u planiranom postupku povećanja temeljnog kapitala. Ne postoji nikakav prijedlog, nacrt, okvir niti direkcije vezane uz visinu cijene, tako da ista u ovom trenutku nikome nije, niti može biti poznata jer uopće nije definirana ni na koji način.«

Sukladno svemu navedenom, Agencija utvrđuje da je gospodin Ivan Pavlović, kao direktor Društva, u medijima iznosio informacije o planiranom povećanju temeljnog kapitala, o pretpostavljenom rasponu cijene i vraćanju razlike u cijeni upisnicima u prvom krugu, koje se neposredno odnose na cijenu dionice Društva Luka Ploče d.d., a za koje je, po svojoj funkciji direktora društva, morao znati da su navedene informacije obmanjujuće, odnosno da bi temeljem takvih informacija ulagatelji mogli donositi svoje investicijske odluke.

Člankom 466. stavak 1. točka 3. ZTK, propisano je da manipulacija tržištem znači, između ostalog, širenje informacija putem medija ili bilo kojim drugim načinom koji daje ili bi mogao davati lažne ili obmanjujuće signale u pogledu financijskih instrumenata, uključujući širenje glasina i lažnih ili obmanjujućih vijesti, gdje je osoba znala, ili trebala znati da je informacija lažna ili obmanjujuća.

Agencija u postupku nadzora ocjenjuje da javne, putem medija dane izjave gospodina Pavlovića o planiranom povećanju temeljnog kapitala, o pretpostavljenom rasponu cijene i vraćanju razlike u cijeni upisnicima u prvom krugu predstavljaju informacije koje mogu dati lažne, odnosno obmanjujuće signale u pogledu cijene dionice društva Luka Ploče d.d., posebice radi službenog očitovanja samog društva Luka Ploče d.d. kojim se osporava da postoji bilo kakva odluka unutar društva koja se odnosi na povećanje temeljnog kapitala društva.

Slijedom svega navedenog, Agencija ocjenjuje da je gospodin Pavlović na opisani način, putem medija, iznosio netočne i neprovjerene tvrdnje koje daju ili bi mogle davati lažne, odnosno obmanjujuće signale u pogledu dionice društva Luka Ploče d.d. na uređenom tržištu, a s obzirom na to da je direktor društva Luka Ploče d.d. znao je, odnosno mogao je znati da su navedene informacije netočne i neprovjerene.

Opisanim ponašanjem Ivan Pavlović je, sukladno svemu navedenom, prekršio odredbe članka 466. stavak 1. točka 3. ZTK, što je izrijekom zabranjeno člankom 465. ZTK.

Sukladno članku 480., Agencija nadzor obavlja u svrhu sprečavanja i otkrivanja djelatnosti koje predstavljaju zlouporabu tržišta, te je, ukoliko utvrdi kršenje odredbi Zakona, ovlaštena izreći nadzorne mjere iz članka 480. stavak 6. ZTK.

Izrečena mjera je primjerena protupravnosti dosadašnjeg ponašanja gospodina Pavlovića i štetnim posljedicama koje iz takvog ponašanja mogu nastati, a posebno sa stajališta zaštite povjerenja ulagatelja u funkcionalnost i integritet uređenog tržišta.

Mjera je donesena u neposrednom postupku kako bi se osigurala učinkovitost i ekonomičnost postupanja Agencije u ovom predmetu.

Odredbom članka 48. Zakona o općem upravnom postupku (»Narodne novine« 47/09) propisano je da se upravna stvar može riješiti neposredno, a člankom 49. istog zakona detaljnije je propisano da službena osoba može neposredno riješiti upravnu stvar ako se pravo stanje stvari može utvrditi na temelju službenih podataka kojima raspolažu javnopravna tijela, odnosno ako je to nužno za poduzimanje hitnih mjera koje se ne mogu odgađati, a činjenice na kojima se rješenje temelji su utvrđene ili barem učinjene vjerojatnima.

Slijedom svega navedenog, valjalo je odlučiti kao u izreci ovog rješenja.

Sukladno odredbama članka 8. stavka 3. Zakona o Hrvatskoj agenciji za nadzor financijskih usluga (»Narodne novine« br. 140/05) ovo Rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-27/2

Urbroj: 326-321-11-02

Zagreb, 20. siječnja 2011.

Član Uprave
Ivan Vrljić, v. r.

Rješenje, NN 11/2011-233